Pasiūlymas TARYBOS SPRENDIMAS kuriuo nustatoma Europos ekonomikos ir socialinių reikalų komiteto sudėtis /* COM/2014/0227 final - 2014/0129 (NLE) */





AIŠKINAMASIS MEMORANDUMAS 1. PASIŪLYMO APLINKYBĖS Sutarties dėl Europos Sąjungos veikimo (SESV) 301 straipsnyje numatyta, kad Ekonomikos ir socialinių reikalų komiteto, jo darbo tvarkos taisyklėse vadinamo Europos ekonomikos ir socialinių reikalų komitetu (toliau – Komitetas), narių skaičius neviršija 350. Iki Lisabonos sutarties įsigaliojimo Komiteto sudėtis buvo nustatyta Sutartyse. Dabar 301 straipsnio antroje pastraipoje nustatyta, kad Taryba, remdamasi Komisijos pasiūlymu, vieningai priima sprendimą, nustatantį Komiteto sudėtį. Protokolo (Nr. 36) dėl pereinamojo laikotarpio nuostatų 7 straipsnyje numatyta, kad, „kol neįsigalioja Sutarties dėl Europos Sąjungos veikimo 301 straipsnyje nurodytas sprendimas“, Komiteto sudėtis lieka tokia, kokia buvo nustatyta EB sutarties 258 straipsnyje. 2013 m. liepos 1 d. Komiteto sudėtis buvo pataisyta Akto dėl Kroatijos Respublikos stojimo sąlygų 23 straipsnio 1 dalimi. To akto 23 straipsnio 2 dalyje numatyta, kad Komiteto narių skaičius „laikinai padidinamas iki 353, siekiant atsižvelgti į Kroatijos įstojimą, laikotarpiui nuo įstojimo dienos iki kadencijos, kurios metu Kroatija įstoja į Sąjungą, pabaigos arba iki SESV 301 straipsnio antroje pastraipoje nurodyto sprendimo įsigaliojimo dienos, priklausomai nuo to, kuri diena ankstesnė.“ Dabartinė Komiteto kadencija baigsis 2015 m. rugsėjo 20 d. Todėl būtina, kad Taryba priimtų sprendimą dėl Komiteto sudėties laiku, prieš pradėdama Komiteto sudėties atnaujinimo 2015–2020 m. laikotarpiu procedūrą. Reikėtų atsiminti, kad pagal SESV 300 straipsnio 5 dalį taisykles dėl patariamųjų organų (Ekonomikos ir socialinių reikalų komiteto bei Regionų komiteto) sudėties „Taryba reguliariai peržiūri atsižvelgdama į ekonominius, socialinius ir demografinius pokyčius Sąjungoje. Taryba, remdamasi Komisijos pasiūlymu, šiuo tikslu priima sprendimus“. 2. KONSULTACIJŲ SU SUINTERESUOTOSIOMIS ŠALIMIS REZULTATAI Po Tarpvyriausybinės konferencijos, per kurią buvo priimtas Lisabonos sutarties tekstas, neįvyko jokių ekonominių, socialinių ir demografinių pokyčių, dėl kurių reikėtų iš esmės keisti Komiteto sudėtį. Todėl šiuo pasiūlymu tik nustatomas Komiteto narių iš kiekvienos valstybės narės skaičius. Be to, Komisija šį pasiūlymą priima kartu su savo pasiūlymu dėl Regionų komiteto sudėties, kurį parengė tinkamai išnagrinėjusi Regionų komiteto rekomendaciją dėl savo sudėties. Dėl minėtų priežasčių Komisija nusprendė šiuo klausimu plačiai nesikonsultuoti. 3. TEISINIAI PASIŪLYMO ASPEKTAI 3.1 Teisinis pagrindas Pasiūlymas grindžiamas Sutarties dėl Europos Sąjungos veikimo 301 straipsnio antra pastraipa, kurioje numatyta, kad Taryba vieningai priima sprendimą, nustatantį Komiteto sudėtį. 3.2 Pasiūlymo paaiškinimas Po Kroatijos įstojimo dabartinė visa Komiteto sudėtis negali likti tokia pati pasibaigus dabartinių narių kadencijai, nes būtų viršijamas Sutartyje numatytas didžiausias vietų skaičius. Sutartyse nėra nuostatų dėl Ekonomikos ir socialinių reikalų komiteto bei Regionų komiteto sudėties nustatymo neviršijant didžiausio 350 narių skaičiaus metodo. Kitaip yra Europos Parlamento atveju – jo sudėties kriterijai nustatyti Europos Sąjungos sutarties 14 straipsnio 2 dalyje. Parlamentą sudaro tiesiogiai Sąjungos piliečių išrinkti atstovai, o Komitetą – darbdavių, darbuotojų ir kitų pilietinei visuomenei atstovaujančių organizacijų atstovai (SESV 300 straipsnio 2 dalis). Todėl visų pirma reikėtų užtikrinti, kad Komitete būtų girdimas darbdavių, darbuotojų ir pilietinės visuomenės atstovų balsas, o ne nustatyti tiesioginį ryšį su atitinkamų valstybių narių gyventojų skaičiumi. Komisija laikosi nuomonės, kad dabartinė Komiteto sudėties pusiausvyra turėtų, kiek įmanoma, likti tokia pati, nes toji pusiausvyra yra įvairių Tarpvyriausybinių konferencijų rezultatas. Todėl siūloma daryti kuo mažiau pakeitimų, mažinti dabartinį kiekvienai valstybei narei skirtų vietų skaičių ne daugiau kaip viena vieta ir, užtikrinant, kad kiekviena valstybė narė turėtų bent penkias vietas (tiek vietų šiuo metu turi Malta) ir kad tokiu būdu kiekvienos valstybės narės atstovai galėtų dalyvauti visoje Komiteto veikloje, pirmiausia mažinti mažiausiai gyventojų turinčių valstybių narių (Liuksemburgo, Kipro ir Estijos) atstovų skaičių. Komisija šį pasiūlymą priima kartu su pasiūlymu dėl Regionų komiteto sudėties. Abiejuose komitetuose vietos tarp valstybių narių turi būti paskirstomos vienodai. Komisija laikosi nuomonės, kad nereikėtų sukurti metodikos, pagal kurią būtų iš anksto nustatoma, kaip vietos perskirstomos į Sąjungą įstojus naujai valstybei, nes Sutartyje numatyta reguliari peržiūra ir nenustatyta kriterijų, kuriais galėtų būti paremta nuolatinė metodika. 3.3 Įsigaliojimas Tarybai siūloma atidėti šio sprendimo įsigaliojimą iki kitos dienos po dabartinio Komiteto kadencijos pabaigos. Jei įsigaliojimas nebūtų atidėtas, pagal Akto dėl Kroatijos Respublikos stojimo sąlygų 23 straipsnio 2 dalį tai reikštų, kad laikinas padidinimas iki 353 narių nebebūtų teisėtas nuo siūlomo sprendimo įsigaliojimo dienos. 2014/0129 (NLE) Pasiūlymas TARYBOS SPRENDIMAS kuriuo nustatoma Europos ekonomikos ir socialinių reikalų komiteto sudėtis EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, ypač į jos 301 straipsnį, atsižvelgdama į Europos Komisijos pasiūlymą, kadangi: (1) Sutarties dėl Europos Sąjungos veikimo 300 straipsnio 2 dalyje nustatyta, kad Ekonomikos ir socialinių reikalų komitetą sudaro darbdavių, darbuotojų ir kitų pilietinei visuomenei atstovaujančių organizacijų atstovai; (2) Sutarties dėl Europos Sąjungos veikimo 301 straipsnyje nustatyta, kad Taryba nustato Ekonomikos ir socialinių reikalų komiteto sudėtį. Komiteto narių skaičius neviršija 350; (3) dabartinė Ekonomikos ir socialinių reikalų komiteto sudėties pusiausvyra turėtų, kiek įmanoma, likti tokia pati, nes toji pusiausvyra yra įvairių Tarpvyriausybinių konferencijų rezultatas; (4) kad Ekonomikos ir socialinių reikalų komitetas būtų sudarytas pagal Akto dėl Kroatijos Respublikos stojimo sąlygų 23 straipsnį, reikėtų šio sprendimo įsigaliojimą atidėti iki dabartinių Komiteto narių kadencijos pabaigos, PRIĖMĖ ŠĮ SPRENDIMĄ: 1 straipsnis Ekonomikos ir socialinių reikalų komiteto narių skaičius yra: Belgija 12 Bulgarija 12 Čekija 12 Danija 9 Vokietija 24 Estija 6 Airija 9 Graikija 12 Ispanija 21 Prancūzija 24 Kroatija 9 Italija 24 Kipras 5 Latvija 7 Lietuva 9 Liuksemburgas 5 Vengrija 12 Malta 5 Nyderlandai 12 Austrija 12 Lenkija 21 Portugalija 12 Rumunija 15 Slovėnija 7 Slovakija 9 Suomija 9 Švedija 12 Jungtinė Karalystė 24. 2 straipsnis Šis sprendimas įsigalioja kitą dieną po dabartinių Ekonomikos ir socialinių reikalų komiteto narių kadencijos pabaigos. Priimta Briuselyje Tarybos vardu Pirmininkas